
הכנסת התשע-עשרה
נוסח לא מתוקן

מושב שני
<פרוטוקול מס' 351>
מישיבת ועדת הפנים והגנת הסביבה
יום שני, כ"ג בתמוז התשע"ד (21 ביולי 2014), שעה 10:00
<סדר היום:>
<הצעת חוק שירותי הדת היהודיים (תיקון מס' 21) (איסור קבלת תמורה בעד עריכת נישואין), התשע"ד-2014>
נכחו:
<חברי הוועדה:> 
דוד צור – מ"מ היו"ר
יעקב אשר

שולי מועלם-רפאלי

אברהם מיכאלי

יעקב מרגי

אורי מקלב

אלעזר שטרן

פנינה תמנו-שטה

<מוזמנים:> 
	חזקיהו סאמין
	–
	מנהל מחלקת נישואין, המשרד לשירותי דת

	אילנה מזרחי
	–
	עוזר ראשי ליועץ המשפטי, המשרד לשירותי דת

	איגי פז
	–
	משרד המשפטים

	משה בכר
	–
	מרכז, משרד ראש הממשלה

	אוריאל גנזל
	–
	מנהל צהר חקיקה, ארגון רבני צוהר

	ישראל קריספין
	–
	דובר ארגון רבני ישראל, ועד הרבנים

	יוסף יצחק שלוש
	–
	יו"ר ועד רבני ההתיישבות, ועד הרבנים

	שמעון אלמליח
	–
	הרב של עתלית ויו"ר ארגון רבני ערים, ועד הרבנים

	יהושע ישי
	–
	יו"ר המועצה הדתית ירושלים


<ייעוץ משפטי: >
רוני טיסר
<מנהל/ת הוועדה:>
לאה קריכלי
<רישום פרלמנטרי:>
אתי אפלבוים
<הצעת חוק שירותי הדת היהודיים (תיקון מס' 21) (איסור קבלת תמורה בעד עריכת נישואין), התשע"ד-2014>
<מ"מ היו"ר דוד צור:>
בוקר טוב. אני פותח את ישיבת ועדת הפנים והגנת הסביבה. על סדר-היום: הצעת חוק שירותי הדת היהודיים (תיקון מס' 21) (איסור קבלת תמורה בעד עריכת נישואין), התשע"ד-2014, של חברת הכנסת שולי מועלם-רפאלי.

עשינו כבר דיון בעניין הזה. 

<שולי מועלם-רפאלי:>
עשרות דיונים. 

<היו"ר דוד צור:>
היו אתמול מספר פניות אלי ואל יושבת ראש הוועדה, שלא לדון בעת הזאת בהצעת החוק הזאת לנוכח האירועים. כמובן שכולנו גם מרכינים ראש וגם כואבים את המחיר הנורא הזה שאנחנו משלמים בנפילתם של בנינו היקרים שם. אנחנו מחזקים את פעילותם, מחבקים את המשפחות. חלק מהעניין הוא שאנחנו חייבים להמשיך בשגרת החיים גם כאן. כמובן שחלק מהדברים, גם במליאה וגם בשגרת החיים הפרלמנטריים שלנו, ישתנה. 
החליטה יושבת ראש הוועדה כן לקיים את הדיון ולהמשיך בהצעת החוק. אנחנו גם נדון בסעיפים עליהם היתה מחלוקת. אני מבקש להצטמצם לנוסחים של החוק, מבלי להיכנס לדיונים מהצד או לכל מיני נושאים שהם לא רלוונטיים. 
לפני שבועיים היה כאן דיון סוער. ככלל, הרציונל של החוק הזה הוא רציונל נכון, שבו עובדי מדינה שעובדים במועצות דתיות כרבנים של המועצות ורשויות הם עובדי מדינה לכל עניין ודבר ולכן הרצון שבסופו של דבר עבודתם לא תהיה בסגנון של עבודה נוספת בשכר. אם כן, היא תהיה ברמה של הסכמה, כפי שקורה בחלק ממקומות אחרים של עובדי מדינה. כמובן שיש חילוקי דעות לגבי הניסוחים ועליהם נדון כרגע. 

חברת הכנסת שולי מועלם, את רוצה להגיד משהו לפני?

<שולי מועלם-רפאלי:>
לא, אני אשמח להתקדם.
<יעקב מרגי:>
הצעה לסדר. כבודו יגיד לנו מה היו ההבנות בדיון הקודם. היו הבנות כלשהם?
<היו"ר דוד צור:>
כפי שאמרתי, הרציונל הוא שעובד מדינה - - - 

<יעקב מרגי:>
זה ברור. 

<היו"ר דוד צור:>
עלתה הסוגיה שהיא מן העניין ואולי לא מן העניין, לגבי רבני צוהר. אמרתי בדיון הקודם וגם יושבת ראש הוועדה אמרה שהנושא הזה יידון. הוא לא שייך לחוק. 
<יעקב מרגי:>
הוא כן שייך. 

<שולי מועלם-רפאלי:>
אדוני, נאמרו בדיון הקודם שקרים גמורים. 
<אורי מקלב:>
אפשר לשמוע את יושב הראש?

<היו"ר דוד צור:>
הוא לא שייך לחוק במובן שאם יש רבנים שמקבלים  כסף במסגרת עמותה בדמות של דמי רישום - - - 

<יעקב מרגי:>
זה בניגוד לחוק. 

<היו"ר דוד צור:>
יכול להיות, אני לא יודע. 

<יעקב מרגי:>
הוועדה תיתן יד לעבירה על החוק?

<היו"ר דוד צור:>
חבר הכנסת מרגי, אני לא חושב שהוועדה נותנת יד למשהו שהוא בניגוד לחוק. אם הוא בניגוד לחוק, אז צריך לטפל בזה כמו שמטפלים בניגוד לחוק. החוק כרגע בא לדבר - - - 

<יעקב מרגי:>
הבטיחו לנו שאם נפתח אזורי רישום, אז לכאורה הכול יסתדר. גם פתחנו אזורי רישום, גם מאפשרים לעמותה לפעול שלא על-פי חוק. 

<היו"ר דוד צור:>
אני לא יודע אם העמותה פועלת לא על-פי חוק, זאת אמירה שלך. 

<יעקב מרגי:>
היא לא פועלת על-פי חוק. 
<היו"ר דוד צור:>
זאת אמירה שלך. 

<יעקב מרגי:>
חוק רישום נישואין מתיר אך ורק לרשמי נישואין של הרבנות הראשית. 

<היו"ר דוד צור:>
חבר הכנסת מרגי, הקביעה הזאת שהם פועלים בניגוד לחוק, דרוש בירור בעניין הזה, אני לא יודע לומר אם זה נכון. 

<יעקב מרגי:>
יש יועצת משפטית. 

<היו"ר דוד צור:>
זה שיש אלטרנטיבה נוספת - - - 

<שולי מועלם-רפאלי:>
זה לא רלוונטי לדיון הזה. 

<יעקב מרגי:>
זה כן רלוונטי. אני לא יכול לעשות מחסום להליך החוקי ולפתוח את השערים להליך הלא חוקי. 

<היו"ר דוד צור:>
אין לי בעיה לפתוח את זה לדיון קצר. 

<שולי מועלם-רפאלי:>
לא, אדוני. חבר הכנסת צור, יש פה נציג משרד המשפטים.

<היו"ר דוד צור:>
חברת הכנסת מועלם, אני מבקש. אין לי בעיה לפתוח את זה לדיון קצר אבל אני אומר שבעיקרון, הצעת החוק באה לדון במשהו מאוד ספציפי שעליו אני חושב שלא צריכה להיות מחלוקת. עובד מדינה שמקבל שכר מתפקידו, לא יכול במסגרת שעות הפנאי שלו לעשות את אותה עבודה ועליה לקבל כסף נוסף. 

<יעקב מרגי:>
אני מסכים איתך.

<שולי מועלם-רפאלי:>
מצוין, אם כך, בואו נסגור את החוק. 

<יעקב מרגי:>
את מיתממת. 

<שולי מועלם-רפאלי:>
אני לא מיתממת בכלל.
<היו"ר דוד צור:>
אם במסגרת הזאת רוצים לטפל בסוגיה שהיא מציקה לכם, שהיא רבני צוהר?
<שולי מועלם-רפאלי:>
תגישו הצעת חוק על רבני צוהר. 

<היו"ר דוד צור:>
אני לא חוסם את הדיון, אפשר לדיון גם בעניין הזה. אני רוצה להתקדם עם הצעת החוק. 

מכיוון שחבר הכנסת מרגי אתם רוצים לדון בסוגיה הזאת, אני אתן לחברת הכנסת שולי מועלם, מציעת החוק, לדבר. 

<שולי מועלם-רפאלי:>
אני רוצה להציע הצעה לסדר. אני חושבת שהדיון הזה מיצה עצמו בדיון הקודם. ברור שהצעת החוק הזאת איננה נוגעת לרבני צוהר. למרות ההיתממות של האנשים פה והאמירות השקריות שנאמרו פה בדיון הקודם בוועדה – שקריות, חברים ואני לא לוקחת את הדברים שלי בחזרה. 
לצערי, האנשים האמונים במשרד הרלוונטי לא מצאו לנכון לעצור את השקר הגס שנאמר כאן בפעם הקודמת. בצער גדול אני אומרת את זה. לכן, אדוני היושב ראש,  אני מבקשת ממך לא לפתוח מחדש את הדיון הזה כי הוא נדון כבר בדיון הקודם. הוא לא רלוונטי להצעת החוק. אם חושבים שרבני צוהר מתנהלים בניגוד לחוק, יתכבד החברים ויבקשו מיושבת ראש הוועדה לקיים דיון בנושא רבני צוהר, שהוא איננו נוגע לחוק הזה או, יותר מזה, יתכבדו ויגישו הצעת חוק איך להסדיר את עבודתם של רבני צוהר. אבל לא יכול להיות שבאופן שאיננו תמים ינסו פעם אחר פעם להכניס בתוך החוק הזה דברים שלא נמצאים בו.
לכן, אדוני, אם אתה תסכים אני אבקש ממך להתחיל להקריא את החוק. הדיון על צוהר כבר נעשה בדיון הקודם. אין מקום לפתוח את זה כשצוהר לא מוזכרים בחוק הזה. לא רק שהם לא מוזכרים, הם גם לא רלוונטיים לחוק הזה. 
<היו"ר דוד צור:>
חבר הכנסת מרגי. 

<יעקב מרגי:>
אני לא מתכוון לעשות פיליבסטר ואני לא יודע על איזה שקרים חברתי מדברת. אני אומר כך. 
<שולי מועלם-רפאלי:>
הוא לא היה בדיון הקודם. 

<יעקב מרגי:>
לגבי העובדות. אני בעד החוק הזה. אני מתנגד לכל עובד מדינה שייקח תמורה על עבודה שהוא עושה מתוקף תפקידו, ובכללם רבני ערים. יש טעם לפגם שיש חוק ספציפי לרבני ערים, בסדר, עברנו את זה. יש אופנה בקדנציה הזאת, בסדר, זרמתי עם זה. מה לעשות? זה הכוחות הדמוקרטים ואני משלים איתם, זה ההליך הדמוקרטי. אבל, אני מבקש שבחוק הזה, אם אנחנו כבר נוגעים בסוגיה של גביית תשלום על עריכת חופות, כל נושא גביית התשלום על עריכת חופות במדינת ישראל יוסדר. אנחנו לא עושים ריקועי פחים ולא טלאי על טלאי. זה לא יתכן. מה שקורה, בלי לשים לב, מה אני עושה? אני לוקח את הממלכה שם עליה את טבעת החנק ומאפשר בצורה פרועה – יוכלו לומר עד מחר שקרים או לא שקרים. יש פרקטיקה בחיים של היום יום. נגבים ונעשות מאות ואלפי חופות בשנה בתמורה מלאה ויותר מהאגרה הנדרשת. מצפצפים על החוק. משרד המשפטים יכול להיתמם והמשרד לשירותי דת יכול להיתמם. הם לא מסוגלים להתמודד. מה לעשות, גוף שנקרא רבני צוהר, ייאמר לזכותם, הצליחו להיכנס לתודעה כגוף נקי וסטרילי. הוא גוף אהוד וטוב שכך. הוא אהוד, אף אחד לא רוצה לגעת בזה. יעז אחד רק לנסות להסדיר את זה, נעשה עליו קמפיין בחצי מיליון שקל. אני, עבדך הנאמן. רציתי להסדיר בחוק ולא למנוע את סוגיית רבני צוהר. רק להסדיר בחוק. אתם יודעים מי מנע? מי קפצו ראשונים? דווקא אלה שאמונים על מערכת החוק והמשפט.

אף אחד לא יכול להטיף לי מוסר, אבל אני לא יכול, מצד אחד, לחנוק את הממלכה ולפתוח את כל השערים למי שפועל בניגוד לחוק. נכון להיום הם עורכים חופות שחורות. זה נקרא חופה שחורה. חופה שהיא לא במסגרת הרבנות על-פי החוק, היא חופשה שחורה.
<היו"ר דוד צור:>
גובים עליה כסף?

<יעקב מרגי:>
 גובים כסף. 

<שולי מועלם-רפאלי:>
זה פשוט לא נכון, זה פשוט לא נכון. 

<יעקב מרגי:>
היחידה שצועקת לא נכון. מה, הם עובדים לשם שמים?
<שולי מועלם-רפאלי:>
אני לא אמרתי שהם עובדים לשם שמים אבל הם בטח לא מכניסים, כמו שאמרת בדיון הקודם, 3.5 מיליון שקל לקופתם.  אתה אמרת את זה? עשית חישוב מהיר. 

<קריאה:>
- - -
<יעקב מרגי:>
סלח לי אדוני, אתה לא תלך בוועדה, תסתובב ותעיר לחבר כנסת. אם אני אמרתי, אני אסביר לך. הם טוענים שהם עושים 1,000 חופות. 

<פנינה תמנו-שטה:>
זה לא לעניין איך שאתה מדבר. אתה יכול להתנגד אבל אתה לא יכול לדבר אליו כך. הוא חבר כנסת, עם כל הכבוד. 

<היו"ר דוד צור:>
הם צודקים.
<יעקב מרגי:>
תיקחו את הנתונים שלהם, כמה חופות הם עורכים, תכפילו ב-800 שקלים או ב-700 שקלים ותגיעו למסקנה שנעשית פה עבירה. 
<שולי מועלם-רפאלי:>
700 שקל הולכים למועצה הדתית. הציבור מקבל קבלה מהמועצה הדתית. חברים, כמה אפשר לשקר במצח נחושה?

<היו"ר דוד צור:>
אבל אי-אפשר להתפרץ. חבר הכנסת מרגי בזכות דיבור. לתת לו לדבר. 

<יעקב מרגי:>
אנחנו בני אדם, לפעמים האמת לא נעימה. 

<היו"ר דוד צור:>
תסביר לי את החישוב שלך. 

<יעקב מרגי:>
באתר שלהם מופיע פירוט עלויות הרישום, 180 שקלים עבור קבלת שירותים. עוד 700 שקלים אגרת רישום הקבועה בחוק בעבור פתיחת תיק. השאלה הנשאלת היא: מי הסמיך אותם לגבות? מתוקף מה? יש חוק שירותי הדת, יש חוק הרבנות הראשית שאומר דברים מפורשים. השאלה האם אתם רוצים שיד ימין עושה ככה ויד שמאל ככה ולעשות מנהג בת יענה? תעשו. אני יודע שבמשרד המשפטים ובפרקליטות ובמשרד המשפטים – יש פתגם "פסיק רישיה דלא ניחא ליה", ייחתך לו הראש ונוח לו. כל מה שקשור בסוגיה הזאת, אין להם כוח להתמודד עם זה כי מייד קמים כל מיני גופים ולחצים. בסוגיות אחרות משרד המשפטים היה עומד על הרגליים האחורית והיה אומר שעד שהנושא הזה לא מוסדר החוק לא יחוקק. לא יתכן דבר כזה. 
<היו"ר דוד צור:>
חברת הכנסת פנינה תמנו-שטה.

<פנינה תמנו-שטה:>
קודם כל, עם כל הכנות, חבר הכנסת מרגי, אתה יודע כמה אני מעריכה את פועלתך. אני חושבת שהחוק מאוד מאוזן. לא שוללים לחלוטין את היכולת של הרבנים לערוך נישואים אלא שמים מסגרת לגיטימית, מסגרת נכונה. שלא תהיה קבוצה שלוקחת את איש הציבור למקום שהוא טוב. אני לא קראתי את החוק. אם החוק באמת אוסר על נישואים על-ידי גורמים פרטיים או עמותות, אז זאת לקונה. אני חושבת שלא יכול להיות מונופול לאנשי ציבור כאשר התפקיד העיקרי שלהם הוא לא לחתן. הסוגיה הזאת חשובה. אם באמת החוק אוסר? צריך לפתוח את זה. 

<יעקב מרגי:>
תשנו את החוק, זה המגרש.
<פנינה תמנו-שטה:>
בסוף אנחנו רוצים להגיע לאיזונים ולבלמים. 

<היו"ר דוד צור:>
חבר הכנסת מרגי, זאת הצעה פרטית. אם המדינה רוצה להביא הצעת חוק אחרת או להביא הצעת חוק פרטית אחרת, גם זה אפשר. רבני צוהר, שמאוד מפריעים לעניין, לא קשורים בהכרח לחוק הזה. אני מבין את הלינקג' שאתה עושה, במובן הזה שאתה אומר: שאם קושרים את יד הממלכה, אז מתירים פה עשייה אחרת שהיא לא מפוקחת. האם זה המצב?
<פנינה תמנו-שטה:>
אני בזכות הדיבור. 

יכול להיות שבאמת המסגרת לדון בכל הנושא של פתיחת יכולת הנישואים על-ידי עמותות, למה לא, שזה יהיה לא נראה לי הגיוני שנאמר שזה רק על ידי הרבנות. לכן אני לא בטוחה שזה המקום. אני לא בטוחה, חבר הכנסת מרגי.

 אדוני היושב ראש, אני אשמח לשמוע גם את דעתך. אני לא בטוחה שזה המקום. החוק מאוד מאוזן. הוא בסוף מאפשר את היכולת של השר לקבוע עד כמה ובאיזה מסגרת וזה בסדר גמור. 
<יעקב מרגי:>
הרי רבני צוהר חלקם הארי הם רבנים שמכהנים בתפקיד ממלכתי, רב שכונה, רב מושב, רב עיר. תיקח את רשימת רבני צוהר. מה יהיה המצב? מחר אני רב שכונה ואני נרשמתי ברבני צוהר. אני אבקש מהמעסיק שלי אישור לעבודה נוספת ואני אגבה תשלום. 

<פנינה תמנו-שטה:>
לא הבנתי. זכותם שיהיו להם רבנים. 

<רוני טיסר:>
מכיוון שהופנו אלי כמה שאלות אני אשמח להסביר את המסגרת. החוק הזה בא לטפל במשהו מאוד ספציפי וזה בעובדי מדינה. עובדי ציבור שמקבלים משכורת מהמדינה בעד עבודתם. ההסדרים שנקבעו בחוק נקבעו בהתאם לכך שהם עובדי ציבור. כך, למשל, היתר לעבודה פרטית, שהוא חל רק לגבי עובדי ציבור. כך, למשל, הדין המשמעתי, שכמובן הוא חל רק על עובדי ציבור. החוק הזה במסגרתו הנוכחית אינו מתאים לטפל בגורמים פרטיים. לכך צריך מסגרת אחרת לגמרי. גם ההסדרים שאנחנו מחילים, האיסור לגבי קבלת תמורה, הוא מתאים רק לגבי עובדי ציבור.

בדיון שעבר הועלתה סוגיה, שצריך לדון בה וצריך למצוא לה פתרון, בנושא גביית אגרה ברשויות מקומיות שאין להן מועצה דתית. זאת אכן סוגיה שלא מוסדרת בחקיקה ויש בה בעייתיות. עלתה טענה שלא נשמע לה מענה ברור בדיון הקודם, לגבי גביית כספים על-ידי ארגון צוהר. אכן, יושבת הראש ביקשה שיתקיים דיון  נוסף בנושא הזה כדי לקבל תשובות ברורות. עם זאת, אני מבהירה שהדיון הזה חשוב ונכון שהוא ייערך, אבל הוא לא קשור ולא מגביל את הצעת החוק הזאת, בנוסחה הנוכחי, שמדברת על עובדי ציבור שמקבלים משכורת מהמדינה. 
לכן, נכון לקיים את הדיון הזה אבל הוא לא מונע את הדיון ואת ההצבעה על הצעת החוק והוא לא קשור בה. 

<פנינה תמנו-שטה:>
ובכל זאת לא קיבלתי תשובה לשאלה הראשונית שלי. האם באמת החוק היום אומר שיש הגבלה על עמותות לערוך נישואים? יש הגבלה כזאת על עמותות?
<רוני טיסר:>
לפי מה שאני מכירה, יש רשימת רבנים שהמשרד לשירותי דת אומר שהם מוסמכים לערוך נישואים. האם אני צודקת?

<פנינה תמנו-שטה:>
הם כולם עובדי מדינה?
<איגי פז:>
צריך להפריד בין רישום נישואין - - - 

<פנינה תמנו-שטה:>
אני לא מדברת על רישום נישואים אני מדברת על עריכת נישואים. האם קיים באמת חוק כזה שמגביל את זה רק לעובדי ציבור, זה חוק מפלה שלא עומד בחוק יסוד. 

<היו"ר דוד צור:>
מכיוון שאני רוצה למצות את הדיון הזה, איגי, תציג את עצמך. 

<איגי פז:>
אני ממשרד המשפטים. קודם כל, אני אתייחס לנקודה שהעלתה חברת הכנסת שטה. 

בסוגיה של רבני צוהר, אני מסכים שהיא סוגיה צדדית לעניין. מכיוון שזה כבר עלה, ברמה המשפטית אני לא חושב שיש פה מישהו שיחלוק על הנקודה שהאגרה צריכה להיגבות על-ידי שלטונית ואם היא נגבית על-ידי גורם פרטי, אז יש פה פסול מהעניין. 

<פנינה תמנו-שטה:>
אנחנו לא מדברים על האגרה. 

<איגי פז:>
ברמה העובדתית, אני לא חושב - - - 

<אורי מקלב:>
אתה אומר מילים עדינות, תגיד שזה נגד החוק. למה צריך להגיד בעיה? תגיד שזה נגד החוק. 
<היו"ר דוד צור:>
אני מבקש לא להגיד לו מה להגיד. הוא יגיד מה שהוא יגיד. הוא יגיד מה שהוא רוצה.  חבר הכנסת מקלב, תנו לו לומר מה שברצונו לומר. 

<איגי פז:>
ברמה המשפטית יש פה משהו שהוא פסול ואסור. ברמה העובדתית, אני לא בטוח - - - 
<אורי מקלב:>
פסול ואסור, זה מה שאמרת, נכון? 

<יעקב מרגי:>
הוא אמר את זה, גם אני אמרתי. 

<איגי פז:>
ברמה העובדתית, אני לא חושב שהדברים הובהרו עד כדי כל צרכם. לפי מה שנמסר לי, האגרה הזאת לא נגבית על-ידי צוהר אלא היא מועברת באמצעות צוהר למועצה הדתית. 

<חזקיה סמאין:>
זה לא נכון. 

<איגי פז:>
זה מה שנמסר לנו. יש פה נציג של צוהר. אם יש מחלוקת לגבי העניין העובדתי, אני מציע שתיעשה פניה מסודרת ליועץ המשפטי לממשלה שיבדוק. 

<שולי מועלם-רפאלי:>
לא בחוק הזה. 

<איגי פז:>
אני מציע שלא במסגרת החוק הזה תיעשה פניה מסודרת ליועץ המשפטי לממשלה עם ביסוס עובדתי ולא בתור טענה שנטענת בחלל. עם ביסוס עובדתי על-כך שהכספים האלה נגבים על-ידי עמותה פרטית כזאת או אחרת. אנחנו, בתור היועץ המשפטי לממשלה נבחן את הטענות האלה. 

<יעקב מרגי:>
הצחקתם אותי, אתם יודעים מזה הרבה זמן. 

<היו"ר דוד צור:>
הרב שמעון אלמליח. 

<אורי מקלב:>
שכחת אותי לגמרי?

<היו"ר דוד צור:>
אני למדתי מחבר הכנסת גלאון שכדי לנהל דיון נכון צריך - - - 

<יעקב מרגי:>
אל תגיד את זה. אני כועס עליו שהוא אומר. 

<היו"ר דוד צור:>
אבל כך הוא לימד אותי. הוא אומר, לחברי כנסת ולבני אדם. 

<יעקב מרגי:>
לא, אחד אחד. 

<שמעון אלמליח:>
ראשית דבר. הזכירו פה לגבי חוקיות. אני יכול לתת עדות קטנה שנוכחתי בישיבת מועצת הרבנות הראשית לישראל וסגן השר אלי בן דהן נוכח שם והעלו את הסוגיה הזאת באחד הדיונים. הוא אמר חד משמעית שזה לא חוקי, זאת עבירה. הפעולות שעושות ארגון צוהר, כגון פתיחת סניף בחיפה ובלוד, מקבלים זוגות וגובים כספים, אנחנו נפעל במישור הפלילי נגדם. זאת הצהרה שהוא הצהיר לפרוטוקול של מועצת הרבנות הראשית של ישראל. 
<יעקב מרגי:>
מי הצהיר זאת?

<שמעון אלמליח:>
סגן שר הדתות, הרב אלי בן דהאן. 

לגופם של הדברים. האם הנושא של צוהר בעניין החוק או לא? בהחלט שכן. למה? כי לא מדובר פה בחכמי חלם שבאים לחוקק חוק שלא יועיל כלום. יש הנחיות של היועץ המשפטי לממשלה, שבוודאי איגי מכיר אותן היטב. הייתי חבר בוועדה שניסחה את ההנחיות האלה יחד עם שי ניצן, שהיום הוא פרקליט המדינה. ההנחיות האלה הן די מסודרות ודי סוגרות את הפרטים, אלא אם כן יש פרטים נוספים שרוצים להוסיף ואפשר להוסיף אותם במסגרת ההנחיות. גם אם רוצים ללכת ולחוקק חוק ומשאירים פרצה גדולה בחוק, שאומרת שעמותה כמו צוהר יכולה לגבות כסף ורבניה רשאים לגבות כסף כרצונם, אנחנו ארגון רבני ישראל גם כן עמותה ומחר כל מי שחבר בארגון רבני ישראל, הווה אומר, כל רבני העיר - - - 
<פנינה תמנו-שטה:>
אתם עושים רישום?
<שמעון אלמליח:>
אנחנו עושים רישום דרך המועצה הדתית ולא גובים כספים, נקודה. 

<היו"ר דוד צור:>
להבדיל מרבני צוהר, עד כמה שאני מבין, אתם על שכר. רבני צוהר מקבלים שכר מדינה?

<יעקב מרגי:>
חלקם. 

<שולי מועלם-רפאלי:>
גם הם יוסדרו בחוק הזה. 

<פנינה תמנו-שטה:>
יש בלגאן בנושא הזה ולדעתי זה לא המקום. 

<היו"ר דוד צור:>
לכן הצעת הטוב היא טובה, היא מסדירה. 

<שולי מועלם-רפאלי:>
אם הם מקבלים שכר מהמדינה, הם יוסדרו בחוק הזה, אז ממה נפשך?

<היו"ר דוד צור:>
אתם מקבלים שכר מהמדינה?
<שמעון אלמליח:>
רבני עיר מקבלים שכר מהמדינה. 

<היו"ר דוד צור:>
יפה. רבני צוהר מקבלים שכר מהמדינה?

<שמעון אלמליח:>
רבני צוהר חלקם כן וחלקם לא. 
<יעקב מרגי:>
חלקם מורים, חלקם רבנים.

<היו"ר דוד צור:>
אני מבין. רבני צוהר שמקבלים כסף מהמדינה אז הם נחשבים בדיוק כמו כל אחד אחר. אותם רבני צוהר שלא מקבלים כסף מהמדינה וממשיכים לערוך חופות - - אותם רבני צוהר שממשיכים לנהל חופות ולא מקבלים כסף כעובדי מדינה, עליהם, לכאורה, החוק הזה לא חל. לכן אנחנו רוצים לדון בהם. האם הם נוהגים שלא על-פי חוק? זאת שאלה. איגי אומר שלא בטוח שזה מתקיים כך. הכסף עובר בצורת אגרה בכלל למועצות, אומרים לי זה לא כך. 
<יעקב מרגי:>
תגיד לי, מה אנחנו הוזים הזיות. תאר לך שאני אומר לך שבמחוז תל-אביב מתנהלים כך וכך. 

<היו"ר דוד צור:>
יש פה נציג של רבני צוהר?

<שמעון אלמליח:>
אותה מועצה שמועברים לה הכספים, שארגון צוהר ייתן תצהיר מחייב לבית משפט שכל הכספים מועברים למדינה. 
<היו"ר דוד צור:>
יש פה נציגות של רבני צוהר?

<אוריאל גנזל:>
אני מרבני צוהר. 

<היו"ר דוד צור:>
תגיד לנו מה הפרקטיקה הנוהגת. 

<אוריאל גנזל:>
לפני שדנים באיזה נושא כדאי להכיר את המציאות. אחר-כך אפשר להגיד מה שרוצים, אבל קודם כל נדבר על המציאות כי חלק גדול מהדיון פה עסק בשאלות מאוד חשובות רק לא קשורות למציאות. רבני צוהר הם כולם מתנדבים. אף אחד מהם לא מקבל אגורה לכיסו בשום מקרה. 

<יוסף שלוש:>
שקר וכזב. 

<היו"ר דוד צור:>
מי אדוני. 

<יוסף יצחק שלוש:>
אני הרב יוסף שלוש, יושב ראש ארגון הרבנים. 

<היו"ר דוד צור:>
הרב יוסף שלוש, אני מכבד אותך. אל תכריח אותך להוציא אותך מהאולם. אני מבקש ממך פעם נוספת. מה זה הדבר הזה?

<יעקב מרגי:>
גם אני שמעתי את אותם דברים, אני יכול להגיב אחר-כך. 

<אוריאל גנזל:>
דרך ארץ קדמה לתורה. 

אף אחד מרבני צוהר לא מקבל בשום מקרה כסף לכיסו, בין אם הוא עובד מדינה ובין אם אינו עובד מדינה. כל הרעיון של עריכת החופות בצוהר הוא בחינם. צוהר, כעמותה שנותנת שירותי משרד, כלומר, קליטת התיקים, טיפול בתיקים, המשרד גובה 180 שקלים עבור ההוצאות שלו כעמותה שנותנת שירות. כל עמותה בעולם גובה כסף עבור השירות שלה. אף אגורה לא מגיעה לרב שמחתן. 

<פנינה תמנו-שטה:>
זה רישום שמקביל לרבנות?

<אוריאל גנזל:>
זה לגבי ה-180. 

<פנינה תמנו-שטה:>
על עריכת נישואים אתם לא לוקחים כסף. 

<אוריאל גנזל:>
רישום נישואים נעשה במועצות הדתיות וצוהר מעבירה את הרישום למועצות הדתיות. הכסף הוא לא לפקודת צוהר, והכסף לא עובר לצוהר. 

<יעקב מרגי:>
מי הסמיך אותך?

<היו"ר דוד צור:>
ה-700 שקל הנוספים לאן הם מגיעים בסופו של דבר?

<אוריאל גנזל:>
למועצה הדתית. המועצות הדתיות השונות שהן אלה שרושמות. 

המועצות הדתיות שהן רושמות הנישואים, אם זה בגוש עציון ואם זה במקומות אחרים, השיק הוא לפקודת המועצה הדתית. 

<אורי מקלב:>
מה אתם עושים בחיפה?

<אוריאל גנזל:>
בחיפה הצענו למועצה הדתית את אותו דבר. 

<יעקב מרגי:>
משלא נענו - - - 

<פנינה תמנו-שטה:>
לא נותנים פה להבין. 

<היו"ר דוד צור:>
רבותיי, אני מציע שלפני שמטילים האשמות כבדות, כמעט על גבול הפלילי, כדאי לבדוק את הדברים האלה. אומר פה אדם, רב מכובד, אומר פה דברים לפרוטוקול. 

<יעקב מרגי:>
אני שואל אותך שאלה. אני עמותה מתנדב לגבות אגרת רישוי לרכב עבור משרד התחבורה. מותר לי? אני מתחזה, מותר לי? ריבונו של עולם, כמה שאני איתמם, כמה שאני אטמון את הראש בחול, לבוא ללכת במילים יפות. 

<היו"ר דוד צור:>
חבר הכנסת מרגי, אני מבין את סערת הרגשות, אבל אני לא מצליח למצות את הדיון בגלל סערת הרגשות הזאת. 

<יעקב מרגי:>
סליחה. 

<פנינה תמנו-שטה:>
ואם אפשר שגם אנשים שלא באים מהרבנות יבינו את הנושא? תודה רבה. 

<היו"ר דוד צור:>
שאלו אותך לגבי חיפה. חיפה לא היו מוכנים לקבל מכם.  

<אוריאל גנזל:>
התשובה היא שבגלל פתיחת אזורי הרישום, הרישום של אותם אנשים נעשה באותן מועצות דתיות שמוכנות לקבל את הרישום, כפי שהחוק מתיר. 

<קריאה:>
איזה?

<אוריאל גנזל:>
הזכרתי קודם: גוש עציון, שוהם. 

<יעקב מרגי:>
בשוהם אין מועצה דתית. זה בדיוק המוקש. 

<אוריאל גנזל:>
אני חייב להגיד שהסכומים הפנטסטיים שהוזכרו קודם, כמה עמותת צוהר מרוויחה, בעברית פשוטה הם לא אמת. הכספים האלה מועברים למועצה הדתית, שמקבלת כסף כמעט ללא עבודה. מי שעושה את העבודה זה רבני צוהר. המשרד גובה 180 שקלים. 

<פנינה תמנו-שטה:>
אפשר להבין את החזון של צוהר בנושא הזה?
<אוריאל גנזל:>
החזון של צוהר אומר שאנחנו רוצים לערוך חופות עם מאור פנים, בהתנדבות, בדרך שבה כל אדם יוכל לבחור את הרב שקרוב לליבו ללא תשלום. לכן רבני צוהר הם מתנדבים. אלא מאי? ברגע שמדובר בכמויות אסטרונומיות, אז צריך גב משרדי שמטפל, מחפש רבנים וכדומה. זה ה-180 שקלים. הסכום השני, ה-700 ומשהו שקלים, הולך באופן ישיר למועצה הדתית. הזוג מקבל קבלה של המועצה הדתית. 
<פנינה תמנו-שטה:>
זה נוח למועצות הדתיות?

<אוריאל גנזל:>
ברור שזה נוח להן. היא מרוויחה כסף וכמעט לא נותנת שירות. 

<פנינה תמנו-שטה:>
בקיצור, צריך למצוא לזה מסגרת ולהסדיר את זה. זה לא לפה. צריך להסדיר את זה דרך משרד הדתות. אדוני היושב ראש, זה לא קשור לחוק. 

<אוריאל גנזל:>
מי שרושם לנישואים, זה הרב רושם הנישואים ולא אנחנו. 

<היו"ר דוד צור:>
חבר הכנסת מקלב . 

<אוריאל גנזל:>
שיהיה ברור. בניגוד לשקר שנאמר פה קודם, שהרב רושם הנישואים לא מקבל אגורה לכיסו, בין אם הוא רב בפועל, בין אם הוא רב לא בפועל. אומרים פה שרבנים עורכי חופות מקבלים כסף. 

<קריאה:>
זה משהו אחר. רב רושם נישואים זה הרב סתיו. 

<היו"ר דוד צור:>
אני הבנתי היטב את התמונה. אני חושב שגם חברת הכנסת פנינה תמנו-שטה, גם הבינה את התמונה. 

<פנינה תמנו-שטה:>
אבל באה ממשפחה של רבנים. 

<היו"ר דוד צור:>
אגב, אני חילוני מוצהר ואני בא ממשפחה של חזנים. הרב אבוהב היה חזן ידוע בתל-אביב. הייתי נהנה ללכת לשמוע אותו בתור ילד קטן. 

הרב מקלב, בבקשה. 

<אורי מקלב:>
תודה רבה, אדוני היושב ראש. 
על חלק מהדברים עליהם רציתי לדבר לא אדבר כי ראיתי שמתפיסתך המהירה ובניסיון שיש לך, אמרת שיש דברים שנעשים פה כמעט על גבול הפלילי וגם התנסחת בזהירות. 

<יעקב מרגי:>
הוא התכוון להשמצות שלנו. 

<אורי מקלב:>
לא, הוא לא התכוון לזה. הוא התכוון לפעילות של צוהר, כפי שקצת בוועדה עכשיו, אבל הרבה יותר מכך זה בא לידי ביטוי בוועדה הקודמת. חברת הכנסת שולי מועלם, שלא התפרצתי לדבריה, אמרה שנאמרו כאן דברי שקר. אני עוד לא מצאתי בבניין הזה את האדם שהניף את הדגל של האמת ובוודאי לא את. לכן לבוא ולומר שמה שאומרים זה דברי שקר, תלוי מי אומר. 

<שולי מועלם-רפאלי:>
כשאתם אמרתם שצוהר לוקחת לקופתה 3.5 מיליון שקלים, זה שקר. 
<יעקב מרגי:>
שישימו את הדוחות. 

<יעקב מרגי:>
4.5 מיליון. 

<שולי מועלם-רפאלי:>
4.5 מיליון שקל לכיס של צוהר? באמת, באמת. 

<חזקיהו סאמין:>
השנה בלבד 3.5 מיליון. 

<היו"ר דוד צור:>
אדוני, אתה פקיד ממשלתי? 
<שולי מועלם-רפאלי:>
אתה יודע על עמותה שלוקחת 4.5 מיליון ואתה ממשיך לשבת בשקט? איפה מבקר המדינה?

<היו"ר דוד צור:>
אתה אומר את זה בצורה נחרצת, שנעשים דברים פליליים. 

<חזקיהו סאמין:>
לא אמרתי פליליים. 

<היו"ר דוד צור:>
או על גבול הפלילי. 

<חזקיהו סאמין:>
אני אמרתי פלילי?
<היו"ר דוד צור:>
לא, אני אומר. 

<חזקיהו סאמין:>
אז אתה אומר, בסדר. 

<היו"ר דוד צור:>
אני מתרגם את הדברים שלך. 

תקשיב לי רגע. אתה אומר 3.5 עד 4 מיליון שקלים שאמורים היו להיכנס למועצות הדתיות - - - 

<חזקיהו סאמין:>
אני לא יודע לאיפה זה היה הולך. אני לא יודע איפה זה. תגיד לי אתה איפה זה. 

<היו"ר דוד צור:>
אני צריך לומר לך? אתה פקיד ממשלתי שאמון על הדבר הזה? אתה עומד מאחורי האמירה שלך ש- 3.5 עד 4 מיליון שקלים מתאדים ולא מצאת זמן - - - 

<יעקב מרגי:>
הם לא כפופים אליו, הם עמותה פרטית. 

<חזקיהו סאמין:>
מאיפה אתה יודע שלא מצאתי זמן?

<היו"ר דוד צור:>
אני לא אמרתי, אני שואל.  אני שואל, תענה לי. לא מצאת זמן ללכת למשטרה? ליח"א או למשרד המשפטים ולהגיש תלונה משפטית בעניין הזה?

<שולי מועלם-רפאלי:>
או שמא לבקש דיון. 

<היו"ר דוד צור:>
חבר הכנסת מרגי, אני שואל אותו. 

<יעקב מרגי:>
אבל הייתי השר שלו, אני אגיד לך בדיוק. אני אומר לך מי קשר לי את הידיים. 

<אלעזר שטרן:>
זה הסיפור פה? אתם עושים מלחמה על צוהר, מה אנחנו לא יודעים?

<היו"ר דוד צור:>
מי חסם לך את הידיים?

<יעקב מרגי:>
בניגוד לדעת חבריי ניסיתי להסדיר את הסוגיה הזאת של עריכת חופות. יושבים פה המחלקה המקצועית והם יאשרו לך את זה. ידענו, בדקנו, ראינו שהם פועלים במסגרת לא מסודרת ואמרנו שנסדיר את הנושא הזה של רבני צוהר. מייד פתחו בקמפיין. תקשיב אלעזר, מאחר ואתה איש אמת ורודף צדק, בכל מה שקשור ברבנות בלבד. 
<היו"ר דוד צור:>
אני יכול להעיד שזה בכל הדברים. 

<יעקב מרגי:>
מה אכפת לך, יש בינינו קודים. 

קמפיין שאמרו לי שהשקיעו בו קרוב למיליון פלוס שקל, קמפיין אישי. מרגי יביא שמד, עם פוסטר ענק כשאני דורך על כתובה. 

אני אסביר לך מה הסיפור. הנקודה היא כזאת: לצערי הרב, משרד המשפטים, היועצים המשפטיים של המשרד, דעתם לא נוחה מלגעת בסוגיה הזאת של רבני צוהר. גם הממסד. הם אהודים, אמרתי זאת בכנות. הם אהודים בפרקליטות. אתה חושב שמייד כשהפרקליטות רואה עבירה היא מייד מטפלת? זה עניין של מוטיבציה. עם כל הכבוד למר פז, אתה יכול להבטיח בשם היועץ המשפטי שהוא יטפל בזה? אין מוטיבציה לטפל בזה. יש פה עבירה על החוק. הם פועלים בניגוד לחוק. אומר לך פקיד ממשלתי, שיש להם במאזנים קרוב ל-4 מיליון שקלים. 

<שמעון אלמליח:>
והם קיבלו את פרס הנשיא, אלה שעוברים על החוק. 
<היו"ר דוד צור:>
חבר הכנסת מקלב אתה ברשות דיבור. 

<אורי מקלב:>
אני מאוד מודה לך שאתה מאפשר זכות דיבור למרות קריאות הביניים. אני משתדל לא להיכנס לדברי חבריי, בוודאי בחוק הזה. אני לא רוצה שתאבד את הסבלנות שלך לשמוע. מה שנאמר אחר כך, שבעצם הכול סוכם בחוק ורק היה צריך הצבעה, אז שמישהו יסביר לי למה הישיבה הופסקה ולא היתה הצבעה? היא הופסקה ולא הוצבעה רק בגלל דבר אחד, שיושבת ראש הקבועה של הוועדה הקבועה, שבוודאי לא תשנה מדבריה, אמרה: עד שאני לא אראה הסדר בנושא צוהר ואני אדע בדיוק מה הם עושים, אני לא אוכל לאשר את החוק הזה. זאת מסיבה אחת פשוטה, כי אי-אפשר להגיד שהחוק הזה לא קשור לצוהר. יש קשר ישיר בין החוק הזה לרבני צוהר. הוא נעשה עבור רבני צוהר. 
אני אסביר לך, אדוני, בשני משפטים, מדוע. אתה עכשיו מייצר חוק. יש היום שני גופים שהם מסדרי קידושים בארץ, המסלול הרשמי של המועצות הדתיות וגוף אחד, שלדבריהם עורך 5,000 חופות בשנה, שזה לא דבר של מה בכך. זה אחוז ניכר מאוד בסידור חופות במדינת ישראל. לגוף אחד מותר יהיה לקחת כסף, החוק לא אוסר עליו ולגוף השני אסור לקחת כסף. אם זה היה רק זה, אז בסדר כי הוא מקבל משכורת אז מה קרה? אבל לא זה שמקבל משכורת. הרי החוק הזה צריך הסדרה. בלי הסדרה אי-אפשר ליישם את החוק. מדוע? אם לא תהיה הסדרה, מה קורה עם רב באילת שכל מי שנרשם אצלו ומתחתן בתל-אביב, בגלל שאף אחד לא עושה חתונה באילת, הוא יצטרך לנסוע  לתל-אביב? הוא יוכל לעמוד בזה? הוא לא יכול לעמוד בזה. 

לגבי פתיחת אזור רישום נישואים. יירשמו בירושלים אלפים משום שיש פתיחת אזור רישום נישואים. הם עורכים את החופות שלהם בכל מקום. אין אפשרות שהרבנים ושיהיה כוח אדם שיעשה את זה והם גם לא לוקחים כסף. מי יעשה את זה? מה יעשו? ילכו לצוהר. 

כוונת המחוקקים פה היא לאסור ולהכביד על מסדרי הקידושים היום שהם לא יוכלו לבצע את זה. יהיה להם גם הליך פלילי, דבר שלא היה. ואז לאן ילכו האנשים?

למה אמרה היושבת ראש הקבועה אמרה שהיא לא תוכל להמשיך בזה? כי אני לוקח גוף שיוכל לקחת כסף. כן לוקחים, לא לוקחים, מה זה משנה? מה משנה מה הם אומרים ומה הם לא אומרים? בגלל שאף אחד לא יכול לאסור עליהם. אף אחד לא יודע. אני יכול להביא כאן טור שגם לכנסת יהיה תור - - - 

<פנינה תמנו-שטה:>
אבל מקלב, זה לא קשור. גם אם יש טעם בדבריך, זה לא קשור לחוק הזה. כן צריך להסדיר את הנושא. 

<שולי מועלם-רפאלי:>
חבר הכנסת מקלב, זה לא קשור. המחוקקת במקרה הזה זאת אני. 

<היו"ר מירי רגב:>
הרב מקלב, צריך לסיים.

<אורי מקלב:>
מה מתברר? שהם הולכים וגובים את האגרה הממשלתית. באיזה זכות? זה גוף פרטי, מותר לו לקחת כסף? איך הוא גובה אגרות ממשלתיות?

<פנינה תמנו-שטה:>
אבל המועצות הדתיות משתפות פעולה. 

<שולי מועלם-רפאלי:>
זה לא נכון, הם מקבלים קבלה של מועצה דתית. הזוג שנרשם מקבל קבלה מהמועצה הדתית.

<אורי מקלב:>
מי יודע? מי עוקב אחרי זה? אין שום מעקב. הם לוקחים 700 שקל על האגרה. פעמיים יש פה עבירה. 

אדוני היושב ראש, אתה איש חוק. אגרות דת יכולות לקחת רק מועצות דתיות. רשות מקומית לא יכולה לקחת את הכסף הזה. לא זו אף זו, שוהם לא יכולים לקחת, עם כל הכבוד. הוא אומר שזאת סוגיה שהם לא יכולים איך להתמודד איתה. אז זאת שאלה אם יכולים או לא יכולים לקחת. אבל כשפותחים לך סניפים, גובים כסף ממשלתי. מי זה האיש הזה שגובה? אנחנו ניתן למדינה הזאת שאנשים פרטיים, רבנים או לא רבנים, והם ילכו ויגבו כסף ממשלתי ויגידו אני מעביר או לא מעביר. 

לאור הדברים האלה, שבאמת נפתח כאן לא צוהר, נפתח כאן עולם רחב לשחיתות, לפסילות, לעבירה על החוק שנעשית צמוד לחוק הזה אבל היא תתגבר ותתעצם. לא תהיה ברירה, אנחנו מובילים את זה כך. 

<היו"ר דוד צור:>
הרב מקלב, אני לא מניח שאתה מציע, שתופעה שאנחנו מכירים אותה, שהחוק הזה בא למנוע – זאת תופעה גדולה, שכל אחד מאיתנו התנסה בה אישית. מגיע רב, מחתן אותך, אז אתה מוציא 1,000 שקלים ונותן לו. 

<יעקב מרגי:>
למה נתת לו?

<היו"ר דוד צור:>
נתנו. 

<יעקב מרגי:>
יש בזה דבר עבירה. אל תצהיר את זה אפילו. 

<פנינה תמנו-שטה:>
נא למחוק את זה מהפרוטוקול.

<היו"ר דוד צור:>
החוק הזה בא להסדיר זה בעיקר את הנורמה הפסולה הזאת, שבה עובדי מדינה גובים כסף פרטי לכיסם. אתה בא להציע שלא נדון בזה בכלל, לא נסגור את הפרצה הענקית הזאת - - - 

<יעקב מרגי:>
נדון יחד. 

<היו"ר דוד צור:>
הכי בקיא מכולם זה חבר הכנסת מרגי. הוא היה השר הממונה במשרד הדתות. הוא בעצמו אומר שחלק או חצי מרבני צוהר הם עובדי מדינה בעצמם. אז אנחנו מדברים על אוכלוסיית הלא עובדי מדינה שמקיימים עמותה. אומר לנו כאן לפרוטוקול הרבה גנזל, להד"ם. עכשיו המדינה צריכה לבדוק, דרך מבקר המדינה, דרך רשויות משרד המשפטים, רשם העמותות. יש אלף ואחת דרכים לבחון האם עמותת צוהר עומדת בכללי עמותה שבשמם היא פועלת. 

אגב, יושבת ראש הוועדה דיברה איתי הבוקר שוב. היא באמת רוצה למצות ולקיים את הדיון הזה ולכן אנחנו עושים את הדיון הזה. 

<יעקב אשר:>
זה דיון בשילוב. 

<היו"ר דוד צור:>
אבל אני לא רואה קשר בין סגירת הפרצה הגדולה - - - 

<שולי מועלם-רפאלי:>
כל הדיון על צוהר מטרתו לא ראויה, לא כשרה. 

<אורי מקלב:>
אנחנו נחוקק חוקים. אתה יודע שהמשמעות ומטרת החוק היא מייד לתת את האפשרות - - - 
<היו"ר דוד צור:>
אני לא חושב שזאת המטרה. 

<אורי מקלב:>
לתת כמעט את הכול לרבני צוהר. 

<היו"ר דוד צור:>
זאת לא מטרת החוק של חברת הכנסת מועלם. 

<אורי מקלב:>
מתברר לך שאנשים גובים אגרה כשאין להם הסמכה לכך ואסור להם לגבות. לא זו אף זו. הם הרי גובים את העוד 180 שקלים שברבנות זה לא נמצא. אני לא ידעתי דבר כזה. זה יצא כשהם באו לכאן. 

<שולי מועלם-רפאלי:>
אז תציע הצעת חוק שתסדיר את רבני צוהר. 

<אורי מקלב:>
אני יודע איך לעשות חוקים. 

<שולי מועלם-רפאלי:>
מצוין, אני סומכת עליך, אני לומדת ממך המון. 

<אלעזר שטרן:>
חבל שאת המוץ והערפל שהחרדים מפזרים פה אי-אפשר לשים בעזה. 

<אורי מקלב:>
אתה יודע שיש אלפי חופות שנעשות שלא כחוק, בגביית אגרות, בלי שום פיקוח, ללא שום סמכות. אף אחד לא עוקב אחרי זה. אתה יודע שלהם מותר לגבות והם גובים דמי נסיעות. מה זה דמי נסיעות? הרב ההוא לא יכול לגבות דמי נסיעות. הם גובים דמי נסיעות והם גם כותבים את זה באתר האינטרנט. מה זה דמי נסיעות, מישהו יודע?

<שולי מועלם-רפאלי:>
תציע הצעת חוק שתסדיר את צוהר. אל תתקע את הצעת החוק הראויה הזאת. 

<אורי מקלב:>
אתה יודע שאם אתה מחתן את ילדיך, רוב רובם של הזוגות הנישאים מביא איתם את הרבנים. הרב מגיע איתו, הוא יודע למי הוא נותן, מה הוא נותן. החוק לא יכול להיות בלי הסדרה. אם יש הסדרה לא צריך את החוק כי החוק יעשה רק דבר אחד. 

<היו"ר דוד צור:>
זה לא לך להחליט. הסדרת הנושא של רבני צוהר צריכה להיות בנפרד מהצעת החוק. הרב מקלב, אני מבקש לתת לאחרים. 

<אורי מקלב:>
באילת, במקומות אחרים, הרבנות לא תוכל לעמוד במקום הזה. אדוני היושב ראש, אי-אפשר, אין הסכמות. סוכם שאם - - - 

<שולי מועלם-רפאלי:>
לא סוכם דבר כזה. סליחה, אדוני, לא סוכם דבר כזה. יושבת פה מנהלת הוועדה. 

<אורי מקלב:>
כל זמן שעניין של צוהר, שהיא רואה את זה עין בעין יחד עם החוק, לא יסודר ולא יבורר איך הם פועלים, אי-אפשר לקיים את החוק. 

<אלעזר שטרן:>
אני באמת חושב שכל ההתלהמות הזאת על צוהר זה סוג של מוץ וערפל, על האתגר שהם שמים למוסד הרבני בישראל לאורך שנים. צריך לומר שאנחנו הרווחנו את זה ביושר. רבנים ראשיים קיבלו מעטפות. 

<אברהם מיכאלי:>
לא, לא. 

<אלעזר שטרן:>
אני עומד אחרי כל מילה שאני אומר. רבני צוהר התחילו לעשות חופות, בגלל שאנשים שלא מחזיקים כל-כך מדת משה וישראל, לא רצו לראות רבנים בחתונה, בגלל הסיפור של חילול השם שהיה בתוך החופות האלה. צריך לומר את האמת. 

אני חושב שהחוק הזה באמת לא נוגע בהם. אני חותם על הישרות של צוהר בהקשר הזה. הלוואי וכל הממסד הרבני בישראל היה ישר כמו צוהר בהקשרים האלה. כך אני אומר. 

החברים שיושבים פה, אל תחשוב שהם מחזיקים מהרבנות הראשית – רובם. זה בכלל לא מעניין אותם, לא הכשרות שלהם ולא החופות שלהם ולא הרישום שלהם. לא אותם ולא חלק גדול מהמצביעים שלהם בהקשר הזה. צריך לומר את האמת. 

<אורי מקלב:>
- - - 

<אלעזר שטרן:>
בנושא הזה אנשים מצביעים ברגליים. טוב שגם שירותי הדת ייפתחו האזורים באמת ואנשים שידעו כמה שהם משלמים ועל מה ילכו. מי שלא רוצה לא הולך לשם. שיפתחו את האזורים ועכשיו נראה לאן אנשים רוצים ללכת, לרבנות הזאת או לרבנות הזאת בהקשרים האלה?

לצערי הרב, הלוואי והיו הולכים לרבנות הראשית ולמועצות האלה כל עם ישראל, אבל לא הולכים למקומות האלה. 

לכן אני חושב שהחוק הזה הוא באמת הצעת חוק ראויה מאוד. כל המלחמה על צוהר, מה שיש פה זה הרבה מעבר לחוק הזה, זאת הצגת אלטרנטיבה לממסד דתי חולה. 

<יעקב אשר:>
אנחנו רוצים אלטרנטיבות? משטרה לחוד? נפזר את הרבנות, אין בעיה. 

<יוסף שלוש:>
אנחנו ודאי מתנגדים לחוק הזה. אני אשאל כמה שאלות על הנושא עליו דיברו קודם בנושא של רבני צוהר. רציתי לדעת: כמה מה-700 שקלים שעוברים למועצות הדתיות חוזרים לעמותת צוהר? הם אומרים שזאת קבלה של המועצה הדתית. כמה חוזר אחורה בהפרשים לעמותת צוהר? נמצא שרוב הכסף שאמור להיות למועצת הדתיות, לחלק מכלכלתן, כמה מהן חוזר לעמותת צוהר?

<אורי מקלב:>
אתה יודע שיש דבר כזה?

<שולי מועלם-רפאלי:>
שום דבר לא חוזר. 

<יוסף יצחק שלוש:>
זה פשוט. אם לא, אם מה הם עובדים? מאיפה יש להם כסף? זה חלק אחד. 

<אורי מקלב:>
· -  בחסות ההלכה. 
<היו"ר דוד צור:>
הוא שואל אלות תם, למה אתם מפריעים לו?

<יעקב אשר:>
בחסות ועדת הפנים.

<היו"ר דוד צור:>
הרב מקלב, אתה רוצה לתת  לרב שלוש לדבר? זה לא מכובד. 

<שולי מועלם-רפאלי:>
עמותת צוהר היא גוף לא נתמך, הרב מקלב, לכן כלום לא חוזר אליה. כלום לא חוזר אליה, אז מה אם הרב אומר את זה? מסתבר שבוועדה הזאת לא כל דבר שחברים אומרים הוא נכון. 
<יוסף יצחק שלוש:>
רוב הכסף חוזר לעמותת צוהר. 

<שולי מועלם-רפאלי:>
אז לך למבקר המדינה. איך אתה יושב פה בשקט?

<יוסף יצחק שלוש:>
רוב הכסף חוזר לעמותת צוהר בשיטת הדלת המסתובבת. 

שאלה שנייה: האם מותר לגבות 700 שקלים במקום אחר כשהגבייה עוברת עבור מועצה דתית אחרת? האם יש דבר כזה שאפשרי לבצע בעירייה מסוימת או בגוף סטטוטורי ששולח שליחים למקום אחר ושם הוא גובה. הוא אומר: אני מוציא פנקס קבלות עבור מועצה דתית אחרת. זה מותר או אסור?

האם מותר לגבות 180 שקלים לעמותה? הרי החוק קבע שהזוג ישלם רק 700 שקלים. הרי מרחמים כאן בחוק הזה שלא ישלם יותר לרבנים עורכי הקופה. עכשיו באים בחוק הזה ומוסיפים עוד 180 שקלים ומוניות. האם ה-180 השקלים הללו מוכרים לגבייה?

<היו"ר דוד צור:>
החוק לא דן בכלל בנושא של 180 שקלים, יגבו או לא, רבנות צוהר. החוק לא דן בכלל בעניין הזה. בואו נמצה את הדיון. אני מבין שרבני צוהר הם הסדין האדום כאן בחדר לרבנות המסורתית והם לא רואים בהם בכלל כמשהו אלטרנטיבה שצריך בכלל להיות קיים.

<אברהם מיכאלי:>
דוד, ההצהרה לא נכונה. 
<פנינה תמנו-שטה:>
אדוני, הם מתבלבלים והולכים אחורה. 

<יעקב אשר:>
· -  הוא יודע לענות במוקד 100 יותר טוב? מה זה הדבר הזה?
<היו"ר דוד צור:>
מה הקשר?

<פנינה תמנו-שטה:>
כשכולם מתבלבלים חוזרים אחורה לאינטרס הציבורי. יש פה התנהלות וחייבים להסדיר אותה, זה ברור לכולם אבל זה לא קשור לחוק הזה. 

<יעקב אשר:>
הוועדה הזאת לא יכולה להקים דברים אלטרנטיביים. אתה לא יכול להקים דברים אלטרנטיביים.

<היו"ר דוד צור:>
אני מסביר לך שהוועדה לא דנה בזה בכלל. 

<שולי מועלם-רפאלי:>
החוק הזה לא מקים דברים אלטרנטיביים, הרב אשר. 

תייעלו את העבודה שלכם. ממה נפשך? אם הכול בסדר  ואם הכול כזה תקין - - - 

הרב אלמליח, אם הכול בסדר, החוק הזה החוק הזה מבחינתכם היה צריך לעבור מהיום הראשון ולא לתקוע אותו. 

<שמעון אלמליח:>
החוק הזה מיותר.

<שולי מועלם-רפאלי:>
לא, הוא לא מיותר. כל האנרגיות שאתם מוציאים כאן מוכיחות שהחוק לא מיותר.

<אלעזר שטרן:>
זאת הצביעות שלהם. 

<שמעון אלמליח:>
אני רוצה לפחות שתי תשובות על השאלות לגבי הכסף. 

<שולי מועלם-רפאלי:>
בגלל זה אתם גם משתמשים בכשרות של הרבנות הראשית. 

<שמעון אלמליח:>
תני לי לסיים.

<פנינה תמנו-שטה:>
החוק לא מיותר בכלל, חוק חשוב מאוד. אי-אפשר להגיד שהחוק הזה מיותר, זה בטוח שלו. 

<שמעון אלמליח:>
יש הנחיות היועץ המשפטי. 

<שולי מועלם-רפאלי:>
אתם לא משתמשים בהם. מעולם רב ביקש פעם אחת אישור לעבודה פרטית. 

<שמעון אלמליח:>
יש הנחיות ברורות. 

<אברהם מיכאלי:>
איזו התלהבות? מה קרה? מה נהיה?

<שמעון אלמליח:>
אני רוצה לסיים. 

<היו"ר דוד צור:>
אני לא רוצה שתסיים, אני לא רוצה לנהל דיון כרגע. 

<אלעזר שטרן:>
גם הוא אחר-כך הולך למועצה הדתית. 

<פנינה תמנו-שטה:>
אדוני היושב ראש, הצעה לסדר. להוציא את כל הנציגים ונישאר פה רק חברי הכנסת ונסגור את הנושא הזה. 

<היו"ר דוד צור:>
אני רוצה לסיים את הדיון. 

<שמעון אלמליח:>

אני אכן רוצה לאשר סופית. באינטרנט תבדקו כולם, רבני צוהר אכן כולם מקבלים כסף מהאנשים שמבקשים לעשות חופה. זה בדיוק בסיפורים אין סוף באינטרנט. 

<היו"ר דוד צור:>
רציתי לשמוע את היועצת המשפטית של המשרד לשירותי דת ואני מסכם את הדיון. 

<יעקב אשר:>
ביקשתי רשות דיבור, אדוני. 

<אילנה מזרחי:>
לי קצת לא ברור. אם השירותים שארגון צוהר נותן הם בסך הכול גובים עליהם 180 שקלים שהולכים לעמותה, אז למה יש צורך לגבות עוד 700 שקלים שלכאורה מועברים למועצות המקומיות?
<אוריאל גנזל:>
החוק מחייב אותם. 

<אילנה מזרחי:>
לא. אין הוראת חוק שמחייבת את הדבר הזה. 

<אוריאל גנזל:>
זה מה שאומרות המועצות הדתיות. 

<אילנה מזרחי:>
סליחה, אני אשלים. 

<היו"ר דוד צור:>
אם כך, זה מצוין. 180 שקלים יספיקו כדי לקיים חופה וקידושין?

<פנינה תמנו-שטה:>
רגע, בואו נשמע אותה. זה המשרד הכי חשוב שצריך לשמוע עכשיו. 

<אורי מקלב:>
הם לוקחים גם 700 וגם 180. 

<אילנה מזרחי:>
אני לא יודעת לענות על השאלה שלך מכיוון שהם אינם גוף ממשלתי. 

<היו"ר דוד צור:>
זה מה שאת אומרת לו. 

<אילנה מזרחי:>
אשמח להשלים כמה משפטים כדי לעשות סדר ואשמח לענות על שאלות. 

אני לא יודעת  להגיד אם 180 שקלים מספיקים כדי לתת את השירותים כיוון שלא אני בתור משרד ממשלתי קבעתי את ה-180 שקלים. ה-180 שקלים זה תעריף שארגון צוהר גובה ואני לא יודעת מה התחשיב שבגינו נגבים אותם 180 שקלים. 

<פנינה תמנו-שטה:>
אבל את בכל-זאת מעלה את השאלה. 

<אילנה מזרחי:>
אני שואלת את עצמי: אם 180 שקלים מספיקים, אז למה ארגון צוהר טורח וגובה עוד 700 שקלים?  אתה אומר שכך הוראות החוק מחייבות. 

<אוריאל גנזל:>
לא, כך המועצות הדתיות ביקשו. 

<אילנה מזרחי:>
אגרה בגין פתיחת תיק רישום נישואין נגבית על-ידי מועצה דתית בגין פתיחת תיק לנישואין. היא מוגדרת אגרה. אגרה זה סכום שנגבה בגין שירות שגוף מסוים מספק אותו. לכן אני לא מצליחה להבין - - - 

<פנינה תמנו-שטה:>
היא לא סיפקה אותו אז למה היא לוקחת?

<אילנה מזרחי:>
בדיוק. 

<פנינה תמנו-שטה:>
כי נוח ליפול על האנשים. 

<היו"ר דוד צור:>
אם אני מבין נכון, היא מתווכת. 

<פנינה תמנו-שטה:>
לא, נוח ליפול על הזוגות הצעירים. כולם פה גונבים את הזוגות הצעירים, תסלח לי על הביטוי. 

<היו"ר דוד צור:>
פנינה, תני לי לסיים. היא על תקן מתווך, זה מה שהיא אומרת. את אומרת שלא צריך. 

<אילנה מזרחי:>
היא גם לא מתווכחת. כבוד הרב גנזל אומר שזה נוח למועצה הדתית כיוון שהמועצה הדתית בעצם לא נותנת פה שום שירות. 

<היו"ר דוד צור:>
אבל אם היית עונה לשאלה שלי . אני שואל: הלך החליט אדם להתחתן אצל רבני צוהר. הוא משלם 180 שקלים בלבד. האם ההליך הזה סופי? זהו?

<אילנה מזרחי:>
אני יודעת לספר על הליך שמתבצע במועצה דתית. 

<היו"ר דוד צור:>
את לא עונה לי. 

<אילנה מזרחי:>
סליחה, אני לא עונה לך כיוון שאני אומרת לך - - - 

<היו"ר דוד צור:>
אם את מפנה שאלה כזאת אליו, הוא מסביר לך שהכסף לא אצלו, הכסף עובר למועצה. אני מדבר על ה-700 שקלים. 

<אילנה מזרחי:>
700 שקלים עוברים למועצה. אתה שואל למה נגבים 700 שקלים? מה הם מספקים? לזה אני יודעת לענות. 

<היו"ר דוד צור:>
כן. 

<אילנה מזרחי:>
700 שקלים זה עבור פתיחת התיק. 

<פנינה תמנו-שטה:>
אבל מה המשרד שלכם עושה? מה המשרד שלכם עשה עד הדיון הזה כדי להסדיר את כל הנושא הפרוץ הזה? זה בסוף עולה ביוקר לזוגות הצעירים.

<אילנה מזרחי:>
נכון, וזה דבר נוסף שרציתי להגיד. 

את שואלת מה המשרד שלנו עשה? קודם כל, חשוב להבין שהדברים האלה הם לא משחר הימים. הפעילות של ארגון צוהר, שהמשרד שלנו היה מעורב בו וניסה להסדיר בתקופה האחרונה, זה בסך הכול מהקדנציה הקודמת של השר מרגי. אז נעשו איזה הליכים בהסכמה עם רבני צוהר ועם הרבנות הראשית לישראל להסדיר את הפעילות שלהם. הדברים האלו הם מאוד חדשים כי הם כאילו תוצאה של - - - 

<היו"ר דוד צור:>
כמה זמן פועלים רבני צוהר?

<שולי מועלם-רפאלי:>
הרב מרגי מרגי דיבר על 10 שנים. 

<יעקב אשר:>
הוא גם הזכיר 3.5 מיליון שקלים. 

<היו"ר דוד צור:>
כמה זמן אתם פועלים?

<יעקב אשר:>
תמשיכי הלאה, גם זה שקר. 

<שולי מועלם-רפאלי:>
לא. 

<אוריאל גנזל:>
עמותת רבני צוהר פועלת כבר 19 שנים. רישום נישואים באופן הזה נעשה כבר 4 שנים.  

<היו"ר דוד צור:>
אני לא הצלחתי להבין מה את אומרת אבל תשלימי את מה שאת רוצה לומר. 

<פנינה תמנו-שטה:>
היא אומרת שיש להם הסכמה. 

<היו"ר דוד צור:>
שמעתי מה היא אומרת אבל עם כל הכבוד, היא לא עונה לשאלות שלי. 

<אילנה מזרחי:>
אני מאוד מצטערת. אני לא מצליחה להבין למה אתה אומר שאני לא עונה לשאלה. 

<היו"ר דוד צור:>
השאלה היא פשוטה. הרי ברור לנו מה קורה כאן. יש כאן רבנות, שמנסה לייצר אלטרנטיבה לרבנות המסורתית האורתודוכסית. 

<יעקב אשר:>
למה?

<היו"ר דוד צור:>
ככה אני מבין את זה כי הם לא באים מהעולם הזה. 

<יעקב אשר:>
הנה הבעיה שלך. 

<היו"ר דוד צור:>
היא מנסה לייצר אלטרנטיבה יותר מסבירת פנים, נעימה וכן הלאה. 

<יעקב אשר:>
תעשה אלטרנטיבה לכנסת. 

<היו"ר דוד צור:>
חבר הכנסת אשר, מהרגע שנכנסת אתה לא מאפשר לנהל את הדיון. 

<פנינה תמנו-שטה:>
אין רק חרדים. יש כאלה שרוצים להתחתן אצל כיפה סרוגה. 

<היו"ר דוד צור:>
היא פועלת כבר 4 שנים ברישום נישואים שלא עובר דרך הרבנות הראשית. 

<אילנה מזרחי:>
זה גם לא מדויק. 

<היו"ר דוד צור:>
כך אני מבין ולכן אני שואל אותך. זוג בא להתחתן ומשלם 700 שקל. זה רוב הציבור. הולך, משלם 700 שקלים, פותחים לו תיק. מפה ואילך מתנהל הליך. לכאורה אמורים לעשות לו גם חופה וקידושין ללא גביית תשלום בכלל. בפועל, הוא מקבל מעטפות. 

<יעקב אשר:>
הפוך, אתה מאפשר לו עכשיו לקבל מעטפות. 

<היו"ר דוד צור:>
רבותיי, החוק בא למנוע את זה. 

לצד העניין, יש את חלק מרבני צוהר שהם לא עובדי מדינה. בהליך שבו משלמים 180 שקלים, שזה כסף שהולך לעמותה. חוץ מזה, להבנתי מה שקורה כאן, רבנות צוהר גובה 700 כמתווך, נותנת קבלה שאמורה ללכת למועצה שבאזורם. 
<יעקב מרגי:>
לאיזו מועצה שהם בוחרים. 

<היו"ר דוד צור:>
את שואלת: למה בעצם אתם גובים 180 שקל או למה אתם גובים 700 שקלים עבורי?

<פנינה תמנו-שטה:>
את יודעת למה הם גובים? כי זאת היתה הפשרה כי אחרת לא היו נותנים להם לפעול בתחום הזה. לא צריך להיות יותר מידי חכמים כדי להבין. 

<יעקב אשר:>
יש להם גם שיקול דעת לאיזו מועצה להעביר את זה. 

<היו"ר דוד צור:>
יש פתיחת אזורי רישום, אבל זה גם לא קשור. 

<קריאה:>
הם גובים כסף מחיפה ונותנים את זה בגוש עציון. 

<פנינה תמנו-שטה:>
אני הגשתי רביזיה בדיון הקודם. צריך להסדיר את זה תוך איקס זמן ולא על חשבון הציבור. זה צריך להיות מוסדר שיש אלטרנטיבה בלי שיהיה צריך להוסיף כסף. 

<אורי מקלב:>
אתה מאפשר לו לקבל מעטפה. 

<היו"ר דוד צור:>
אבל החוק לא מאפשר לו את זה. 

<שולי מועלם-רפאלי:>
אפשר הצעה לסדר? אדוני, חבר הכנסת צור, אפשר הצעה?

<אורי מקלב:>
- - - 

<היו"ר דוד צור:>
אין לי בעיה לשמוע אותך אם חבר הכנסת אשר מוותר על רשות הדיבור. 

<יעקב אשר:>
אדוני היושב ראש, אנחנו כבר שוכחים על מה הדיון. 

<היו"ר דוד צור:>
לא, הדיון הוא בהצעת חוק. 

<יעקב אשר:>
אני אסיים דווקא במה שאומר חבר הכנסת מקלב כי חברת הכנסת כאן לא מודעת לזה. 

<פנינה תמנו-שטה:>
למה אני לא מודעת?

<יעקב אשר:>
החוק הזה, בסופו של דבר, מאפשר לרבני צוהר כן לקחת תשלום עבור כל חופה וחופה שהם יעשו, נקודה. 

<היו"ר דוד צור:>
חוץ מה-180 שקלים?

<יעקב אשר:>
כן. 

<היו"ר דוד צור:>
איך?

<פנינה תמנו-שטה:>
תביאו את הסעיף. 

<פנינה תמנו-שטה:>
החוק מדבר על רבנים שהם עובדים ברשויות מקומיות או במועצות דתיות. עובדי צוהר הם עובדי עמותה. 
<יעקב אשר:>
לפני שאתה סוגר את הדיון אני מבקש לשמוע את חוות הדעת גם של מציע החוק וגם של היועצים המשפטיים. חד משמעי, זה בעצם מחריג אותם והופך אותם סתם לרבנים מזדמנים מהרחוב. 

כל העניין הזה מטשטש בעצם – יש פה איזו הקמה של אלטרנטיבה כזאת או אחרת וזה מטשטש. קח אדם פשוט מהרחוב, שלאט לאט פתאום נוצרה לו אלטרנטיבה. הוא כבר לא יודע מה זאת רבנות ומה זה צוהר. הוא רואה פה גוף שגובה. הוא רואה פה גוף שלוקח כסף. הוא רואה גוף כמעט סמי ממלכתי. ושם בגוף הזה, כשיגיע הרב לחופה, הוא יוכל לתת לו מעטפה. לרב אחד הוא לא יוכל לתת מעטפה ולרב שני כן. 

<פנינה תמנו-שטה:>
למה? יש פה מסגרת שכן ניתן יהיה לקבל. 

<היו"ר דוד צור:>
משפט סיום. 

<יעקב אשר:>
יש דבר שנקרא "בעזרת השם". יש "בעזרת השם" שאנחנו מתכוונים לקדוש ברוך הוא, ויש בעזרת השם שקוראים לו בשם אחר. אז פעם קראו לזה מעטפות והיום קוראים לזה תקורה והשתתפות בהוצאות משרד וכדומה. אני רוצה לומר לך דבר אחד. אנשים יטעו, אנשים לא יבינו מה קורה פה. יש כאלה כך וחלק כך. 

דבר נוסף. תכלית החוק באה להגיד לרבנים שמקבלים שהם עובדי מדינה: תעשו את עבודתכם. היום למועצות הדתיות יהיה הכי קל. יש להם קבלני ביצוע מסיבות אידיאולוגיות והם יעבירו הכול אליהם. 

<שולי מועלם-רפאלי:>
אבל חבר הכנסת אשר, יש תקנות של השר. 

<יעקב אשר:>
אי-אפשר להפריד את הדיון הזה מבלי להסתכל על כל המכלול. 

<אורי מקלב:>
שאלה ליועצת המשפטית. האם אחרי החוק, מי שלא עובד מדינה יוכל לקחת?
<רוני טיסר:>
אני אבהיר. רב שהוא לא עובד רשות מקומית ולא עובד מועצה דתית ולא עובד מדינה, יוכל לקבל כסף עבור עריכת חופות. 

<יעקב אשר:>
זאת אומרת, אם הוא חבר בעמותת צוהר וחבר פעיל ונהנה מהתקורה של המשרדים - - - 

<פנינה תמנו-שטה:>
אני רוצה לשמוע אותה, סליחה.

<רוני טיסר:>
החוק חל על רבנים שהם עובדי מדינה. 

<פנינה תמנו-שטה:>
האם יש סעיף שאומר שמי אינו עובד מדינה יכול לקבל או שלומדים את זה מכך שאין התייחסות?

<רוני טיסר:>
כמו לגבי כל אדם פרטי. 

<שולי מועלם-רפאלי:>
כמו לגבי כל אדם פרטי שעושה חופה. 

<רוני טיסר:>
כל אדם פרטי שעובד יכול לקבל. 

<היו"ר דוד צור:>
איך אנחנו יכולים לחוקק חוק על אנשים שמקיימים את ההליך?

<פנינה תמנו-שטה:>
אפשר. אני רוצה להגיד לך משהו וזה היה אמור להיות התפקיד שלמשרד הדתות, שידעו שהם הגיעו להסכמות. אגב, היא אמרה: הגענו להסכמות איתם. לא מדובר בצוהר, זה יכול להיות גם גוף אחר. יכול להיות שיקום מחר גוף אחר ויגיד שהוא עורך נישואים, עושה רישום ועוזר למועצה. אין ספק בכלל שצריך להסדיר את הנושא הזה והמשרד שלכם צריך להסדיר את זה, בין בחקיקה ראשית ובין בחקיקה ממשלתית. אבל זה לא קשור לחוק הזה. 
<היו"ר דוד צור:>
רבותיי, אני נועל את הישיבה מהסיבה הפשוטה שגם גלשנו מאוד. 

סיכום בשני משפטים. יושבת ראש הוועדה הבטיחה אכן שהיא תקיים דיון בנושא רבני צוהר, לפני שהיא נוגעת בהצעת החוק. 

<יעקב אשר:>
הדיון לא מוצה. 

<היו"ר דוד צור:>
רגע. קיימנו דיון. אני אומר לכם שקיבלנו דיון. בעיניי, הצעת החוק הזאת נוגעת אולי בעצבים רגישים, הרבה נושאים רגישים, אבל חד משמעית היא באה להסדיר נושא שהוא כלפי עובדי המדינה, כלפי הריבון, כלפי הרשות, כי שם יש פרצה. 

לכן הצעת החוק הזאת היא הצעת חוק טובה. אני חושב שאנחנו לא צריכים לקשור מין שאינו במינו. אני מבין את העצבים הרגישים. 

אני מבקש ממשרד הדתות להסדיר את כל הנושא של רבני צוהר, הסוגיה של עריכת נישואים ועוד כהנה וכהנה  בכל מה שקשור לרבני צוהר. 

אם תמצאו שדברים חורגים מחוק העמותות, מחוק העונשין ומחוק סדר הדין הפלילי, אז תגישו תלונות. כרגע אנחנו חיים בסיטואציה ובמצב שבו זורקים דברים לאוויר על גבול הפלילי, כאשר אין לזה שום סימוכין. אומר פה נציג רבני צוהר, להד"ם. 

אישית אני חושב, הרב אשר, ומותר לי לחשוב כך, שהאלטרנטיבה שרבני צוהר מציעים לזוגות שלא רוצים לעבור דרך הרבנות הראשית, היא אלטרנטיבה ראויה במדינת ישראל. 

<יעקב אשר:>
לכן מגיע להם מעטפות על זה. 

<היו"ר דוד צור:>
אין קשר למעטפות. 

לכן אמרתי שאת הנושא הזה צריך להסדיר בחוק העמותות ולראות שאתם יושבים מולם ומסדירים את כל הסוגיה. האם הם הופכים להיות מתווכים של 700 שקלים, כן או לא? 

<אילנה מזרחי:>
אני רוצה להבהיר שגם רושם הנישואים, הרב שחותם על תעודת הנישואים גם הוא רב שממונה על-ידי הרבנות הראשית לישראל, אין דרך אחרת. 

<היו"ר דוד צור:>
מאה אחוז, את תסדירו את העניין הזה. 

<אילנה מזרחי:>
זה לא לעקוף את הרבנות. 

<אורי מקלב:>
אם החוק עכשיו אוסר על הרבנים ואין פתרונות. כך כל רבנות ותגיד שהם לא יכולים לסדר קידושים לכולם ואין הסדרה של השר. אם היתה הסדרה של השר הוא יכול לעשות גם היום. בחוק הוא עושה דבר אחד, הוא אוסר. אם הוא אוסר, הוא לא מעמיד רבנים וילכו לצוהר. 

<היו"ר דוד צור:>
רבותיי, הישיבה נעולה. אנחנו דנים עכשיו ברביזיה. 

<הישיבה ננעלה בשעה 11:20.>
